बिहार में बालू-गिट्टी के संकट के बीच राजद के बिहार बंद के बहुत बरियार असर देखाई देलस। हालांकि बुधवार के सांझ नीतीश सरकार बालू-गिट्टी से जुड़ल – ‘लघु खनिज नियमावली 2017’ लागू करे के अपना फैसला के वापस ले लेलस, लेकिन राजद एकरा के आंख में धूर झोंकेवाला प्रयास बतावत पूरा ताकत से सड़क प उतरल।
तेजस्वी यादव, रघुवंश प्रसाद सिंह, राजद के प्रदेश अध्यक्ष रामचंद्रा पूर्वे समेत राजद के तमाम वरिष्ठ नेता सड़क प उतरले अवुरी नीतीश कुमार सरकार के बालू नीति के जोरदार विरोध कईले।
बंद के समर्थन में पार्टी के कार्यकर्ता लोगन के हिम्मत बढ़ावे सड़क प उतरल तेजस्वी यादव कहले कि नीतीश सरकार हरेक मोर्चा प पूरा तरीका से नाकाम साबित हो चुकल बिया अवुरी अब जनता के भरमावे के प्रयास करतिया। सरकार के फैसला वापस ले लेला प तेजस्वी कहले कि, “कवनो भ्रम नईखे! बिहार बंद मजबूती से जारी रही।” उ कहले कि हमनी के राजनीति सत्ता खाती नईखे, हमनी के गरीब खाती संघर्ष के राजनीति करेनी।
ओने राज्य में सरकार चलावत नीतीश कुमार के जदयू बिहार बंद के लोग के ‘बिना कारण’ परेशान करेवाला काम बतवलस। जदयू नेता नीरज कुमार कहले कि राजद बिहार के छवि खराब करे में लागल बिया, लेकिन हमनी के बिहार के छवि संगे केहु के खेलवाड़ करे के मौका ना देवेके।
नीरज कहले कि, बंद करावत लोग के सोचे के चाही कि प्रकाशोत्सव पर्व के शुकराना समारोह में भाग लेवे खाती देश-विदेश से श्रद्धालु बिहार आईल बाड़े। लेकिन राजद ओ लोग के परेशानी के समझे के बदला बिहार के बदनाम करे के कोशिश करतिया।
ए सभके बीच राजद के बिहार बंद के असर गुरुवार के सबेरे से देखाई देलस। सुबह करीब सात बजे मनेर के विधायक भाई वीरेंद्र सिंह के अगुवाई में करीब 100-150 राजद कार्यकर्ता मनेर पड़ाव प टायर जरा के सड़क जाम करत विरोध प्रदर्शन कईले।
ओने पटना में बस स्टैंड के नजदीक राजद कार्यकर्ता टायर जरा के विरोध प्रदर्शन कईले अवुरी नीतीश सरकार के खिलाफ जमके नराबाजी कईले। इहाँ प्रदर्शन करत राजद कार्यकर्ता ‘बालू-गिट्टी का हाहाकार है, नीतीश-मोदी की बहार है’ के नारा लगावत रहले।
नवादा में राष्ट्रीय राजमार्ग 31 प सद्भावना चौक के राजद कार्यकर्ता जाम कईले अवुरी मुख्यमंत्री नीतीश कुमार आ उपमुख्यमंत्री सुशील कुमार मोदी के पुतला फूंकले। बांका, सासाराम, आरा, मुंगेर, जमालपुर, कटिहार में राजद कार्यकर्ता सड़क जाम करे के अलावे रेल यातायात भी ठप्प क देले। मधुबनी में बंद समर्थक जुलूस निकलले त लगभग हरेक जिला अवुरी जिला मुख्यालय में सड़क के जाम करत आवाजाही के पूरा तरीका से रोक देले।
बिहार बंद प विधानसभा में नेता प्रतिपक्ष तेजस्वी यादव कहले कि सरकार बंद के भटकावे के कोशिश करतिया, जबकि मुख्य सचिव बालू नीति प गोलमोल बयान देके बंद के नाकाम करे के प्रयास करतारे। उ कहले कि एक ओर लगातार घोटाला होखता त दोसरा ओर सरकार के बालू नीति के चलते गरीब जनता भूखमरी के कगार प पहुँच गईल बिया।
एकरा से पहिले बुधवार के सांझ मुख्यमंत्री नीतीश कुमार के अध्यक्षता में भईल समीक्षा बैठक में सरकार ‘लागू खनिज नियमावली 2017’ के लागू करे खाती जारी भईल अध्यादेश के वापस लेवे के फैसला भईल। ए बैठक में बालू के निकासी खाती बिना बदोबस्ती वाली साइट के फेर से बंदोबस्ती करे के फैसला भईल।
बुधवार के भईल फैसला के मुताबिक राज्य के बालू घाट के 100-100 हेक्टेयर के टुकड़ा में बाँट के बंदोबस्ती कईल जाई। संगही कवनो एक घाट के बंदोबस्ती पावे वाला ठेकेदार के दोसरा घाट के बंदोबस्ती ना दिहल जाई।
मुख्य सचिव अंजनी कुमार सिंह ए फैसला के बतावत दावा कईले कि 15 से 20 दिन में राज्य में बालू आसानी से मिले लागी। उ साफ कईले कि बालू के दर बाज़ार से ना तय होई, बालू के दर सरकार तय करी।
सरकार के ए फैसला प तेजस्वी यादव एगो ट्वीट क कहले कि जनता के मांग के सोझा नीतीश सरकार अपना तानाशाही खनन नीति चलते घुटना टेक देले बिया। जनता के ए मोर्चा प मिलल सफलता खाती बधाई देत तेजस्वी कहले कि “जब तक मजदूर के समूचा मांग आ पछिला महीना में भर्ईल आर्थिक नुकसान के भरपाई नईखे होखत तब तक राजद के विरोध आ संघर्ष चलत रही।”
उ कहले कि मुख्यमंत्री अब जबकि अपना तानाशाही बालू-गिट्टी बंदी के फैसला के पलट देले बाड़े त उ अपना ए फैसला खाती बिहार के गरीब, मजदूर से माफी मांगस। तेजस्वी कहले कि पुरनकी नियमावली से बालू के बिक्री के घोषणा आधा-अधूरा बा। नाजायज बालू नीति के चलते बिहार के जनता पछिला कुछ महीना से परेशान बिया। मुख्यमंत्री नीतीश कुमार के अपना ए फैसला खाती माफी मांगे के चाही।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva